Tjaldsvæðagestir á Höfn : Munið eftir breyti - og millistykkjum fyrir rafmagn Nú er aldeilis farið að styttast í verslunarmannahelgina 2019 og Unglingalandsmót UMFÍ á Höfn í Hornafirði . Eins og alltaf er aðgangur að tjaldsvæði á mótinu ókeypis fyrir mótsgesti og fjölskyldur þeirra á Höfn . Greiða þarf aðeins fyrir afnot og aðgang að rafmagni á tjaldsvæðinu . Nóg rafmagn verður á svæðinu Tjaldsvæðagestir þurfa að muna eftir því að hafa með sér breyti - og millistykki til að tengjast því . Tjaldsvæðið er í göngufæri við aðalkeppnissvæðið og verður Víkurbraut við íþróttasvæðið lokað til að auka öryggi þátttakenda á mótinu . Unglingalandsmót UMFÍ stendur yfir dagana 1. - 4. ágúst . Tjaldsvæðið opnar strax á hádegi á fimmtudeginum 1. ágúst . Það helsta um Unglingalandsmót UMFÍ Unglingalandsmót UMFÍ er vímulaus fjölskyldu - og íþróttahátíð þar sem börn og ung ungmenni á aldrinum 11 - 18 ára reyna með sér í fjölmörgum íþróttagreinum . Mótið er fyrir alla fjölskylduna og því er boðið upp á fjölbreytta afþreyingu , leiki og skemmtun fyrir alla aðra .